Alsvåg
Store norske leksikon,Geografi,Norges geografi,Nordland,Øksnes
Alsvåg er et tettsted i Øksnes kommune i Nordland. Tettstedet er ifølge SSBs definisjon 0,3 km², og har 294 innbyggere (2022).
Alsvåg ligger på østsiden av Langøya i Vesterålen. Tettstedet ligger innerst i bukta Alsvågen som fører fra Gavlfjorden vestover mellom Instøya og Langøya. Alsvåg har fiskeindustri og mekanisk verksted med slipp.I Alsvåg ligger Øksnes Museum, avdeling av Museum Nord, med Alsvåggården, et av de eldste bevarte bolighus i Nord-Norge. Eldste del er fra 1671, senere utvidet. Alsvåggården har tidligere hatt en rekke funksjoner. Den har vært lensmannsgård, og her har vært tingsted, skole, gjestgiveri (gjestgiverprivilegier 1769), landhandleri, rikstelefonstasjon med videre. Fv. 939 forbinder Alsvåg med kommunesenteret Myre i vest og med Palmåsen i sør, begge på Fv. 821. Fv. 821 fører sørover til Strand ved Eidsfjorden, hvorfra Fv. 820 går sørøstover til Sortland. Les mer i Store norske leksikon Øksnes